b'\n_START_ARTICLE_\nMichael Hardt\n_START_SECTION_\nBiografia i educaci\xc3\xb3\n_START_PARAGRAPH_\nHardt nasqu\xc3\xa9 a Bethesda, a l\'estat de Maryland, i va estudiar al Churchill High School de Potomac al mateix estat. La seva educaci\xc3\xb3 superior fou en enginyeria al Swarthmore College de Pennsilv\xc3\xa0nia de 1978 a 1983, durant les crisis energ\xc3\xa8tiques de la d\xc3\xa8cada del 1970, que li aportaren el seu inter\xc3\xa8s en fonts d\'energia alternatives. Conversant sobre les seves conviccions pol\xc3\xadtiques a la universitat, Hardt digu\xc3\xa9 que "creia que participar com a enginyer en energia altrnativa per als pa\xc3\xafsos del Tercer M\xc3\xb3n seria una forma de prendre part en pol\xc3\xadtica que em treuria de tota aquesta pose pol\xc3\xadtica de campus que detestava"._NEWLINE_Despr\xc3\xa9s de la universitat, va treballar per un seguit d\'empreses dedicades a l\'energia solar. Hardt tamb\xc3\xa9 va treballar amb ONGs d\'Am\xc3\xa8rica Central en projectes com la importaci\xc3\xb3 d\'ordinadors de segona m\xc3\xa0 dels Estats Units i portant-los a la Universitat d\'El Salvador. Ell mateix ha comentat que aquesta experi\xc3\xa8ncia li va servir m\xc3\xa9s a ell que els habitants d\'El Salvador._NEWLINE_L\'any 1983 es va instal\xc2\xb7lar a Seattle per estudiar literatura comparada a la Universitat de Washington, graduant-se de m\xc3\xa0ster (MA) el 1986 i doctorant-se el 1990. M\xc3\xa9s tard es va traslladar a Par\xc3\xads on va con\xc3\xa8ixer Negri._NEWLINE_L\'autor parla fluidament franc\xc3\xa8s, castell\xc3\xa0 i itali\xc3\xa0, i imparteix classes de Literatura i Itali\xc3\xa0 a la Duke University i Pol\xc3\xadtica a la European Graduate School a Saas-Fee.\n_START_SECTION_\nIdees\n_START_PARAGRAPH_\nEntre els interessos de Michael Hardt es troba el del plaer de la vida pol\xc3\xadtica, sobre la que ha comentat que "un ha d\'estendre el concepte d\'amor m\xc3\xa9s enll\xc3\xa0 dels confins de la parella." La pol\xc3\xadtica de la multitud no es tracta solament de prendre el control sobre els mitjans de producci\xc3\xb3 o alliberar la pr\xc3\xb2pia subjectivitat, sin\xc3\xb3 de posar-los en relaci\xc3\xb3 a l\'amor i el plaer de l\'acci\xc3\xb3 pol\xc3\xadtica i assolir objectius._NEWLINE_Hardt no considera la doc\xc3\xa8ncia una ocupaci\xc3\xb3 revolucion\xc3\xa0ria ni creu que les universitats siguin institucions particularment pol\xc3\xadtiques. "Per\xc3\xb2 pensant sobre la pol\xc3\xadtica avui com a projecte de transformaci\xc3\xb3 social a gran escala, no crec per a res que l\'activitat pol\xc3\xadtica pugui provenir de la universitat."_NEWLINE_Al mateix temps, ha criticat que les idees de l\'educaci\xc3\xb3 p\xc3\xbablica i de l\'acc\xc3\xa9s lliure a la universitat estiguin gradualment desapareixent: la "guerra contra el terrorisme" nom\xc3\xa9s ha servit per promoure coneixement militar i tecnol\xc3\xb2gic, mentre que les capacitats de l\'economia biopol\xc3\xadtica, "la creaci\xc3\xb3 d\'idees, imatges, codis, afectes i d\'altres b\xc3\xa9ns immaterials", encara no es reconeixen com la clau central a la innovaci\xc3\xb3 econ\xc3\xb2mica._NEWLINE_Moltes de les obres de Hardt han estat publicades conjuntament amb Antonio Negri.'